|  |
| --- |
| **METODOLOŠKA OBJAŠNJENJA** |
|  |
| U ovom priopćenju objavljuje se serija podataka bruto domaćeg proizvoda (BDP-a) za razdoblje od prvog tromjesečja 2000. do prvog tromjesečja 2015. za Republiku Hrvatsku prema osnovnim kategorijama izdataka i područjima NKD-a 2007. Rezultati su dostupni u tekućim cijenama, stalnim cijenama prethodne godine te u stalnim cijenama referentne godine (2010. = 100). |
|  |
| Bruto domaći proizvod (BDP) po kategorijama izdataka vrednovan je u tržišnim cijenama, a bruto dodana vrijednost (BDV) po djelatnostima vrednovana je u bazičnim cijenama. |
|  |
| Serija tromjesečnih podataka u stalnim cijenama iskazana je u cijenama prethodne godine, dijeljenjem tekućih vrijednosti indeksima cijena iskazanih na prosjeku prethodne godine. Iz serije podataka u cijenama prethodne godine obračunavaju se bazični ulančani indeksi vezanjem za referentnu godinu (2010. = 100). Realne stope rasta izvode se iz serije bazičnih ulančanih indeksa. |
|  |
| Serija podataka u stalnim cijenama prethodne godine aditivna je (BDP i BDV jednaki su zbroju pojedinih kategorija i potkategorija), dok je serija podataka u stalnim cijenama referentne godine neaditivna (BDP i BDV nisu jednaki zbroju pojedinih kategorija i potkategorija). Neaditivnost zbroja sastavnica BDP-a i BDV-a rezultat je primjene metode obračuna iz bazičnih ulančanih indeksa na detaljnijoj raščlambi kategorija i potkategorija. |
|  |
| Usklađivanje tromjesečnih podataka BDP-a prema revidiranim godišnjim podacima za razdoblje od 2000. do 2013. obavljeno je upotrebom programa ECOTRIM. Program ECOTRIM razvio je Eurostat, a predstavlja set matematičkih i statističkih tehnika koje se primjenjuju za vremensku dezagregaciju serija podataka. |
|  |
| Pri usklađivanju podataka diskrepancija između procijenjenih tromjesečnih podataka i konačnih godišnjih podataka je minimizirana. Rezultat jest postizanje konzistentnosti tromjesečnih i godišnjih serija podataka, odnosno suma tromjesečnih podataka jednaka je godišnjem podatku u svakoj godini. |
|  |
|  |
| **Analitički okvir, koncept, definicije i klasifikacija** |
|  |
| Primijenjena metodologija u skladu je s Europskim sustavom nacionalnih i regionalnih računa (ESA 2010). |
|  |
| BDP mjeri ukupnu vrijednost proizvoda i pruženih usluga koje su proizvele rezidentne institucionalne jedinice u tom razdoblju. |
|  |
| Primijenjene su sljedeće klasifikacije: Klasifikacija osobne potrošnje prema namjeni (COICOP), Standardna međunarodna trgovinska klasifikacija (SMTK), Glavna klasifikacija proizvoda (CPC) za BDP u tekućim cijenama i u stalnim cijenama po kategorijama izdataka. |
|  |
| Klasifikacija pravnih subjekata po djelatnostima u skladu je s NKD-om 2007., koji je izravno usporediv s NACE-om, Rev. 2. Klasifikacija proizvoda, primijenjena za obračun bruto dodane vrijednosti u tekućim i stalnim cijenama po djelatnostima, usklađena je s Nacionalnom nomenklaturom industrijskih proizvoda i usluga, koja je usporediva s klasifikacijom PRODCOM. |
|  |
| Procjena BDP-a uključuje sve djelatnosti unutar granica proizvodnje definirane ESA-om 2010 i obuhvaća cjelokupno područje Republike Hrvatske. |
|  |
| Procjene su napravljene prema obračunskom načelu. |
|  |
|  |
| **Metodologija obračuna** |
|  |
| **Rashodna metoda** |
|  |
| **1. Tekuće cijene** |
|  |
| Obračun BDP-a u tržišnim cijenama prema rashodnoj metodi u tekućim cijenama temelji se na podacima iz redovitih istraživanja Državnog zavoda za statistiku, Ministarstva financija, Hrvatske narodne banke i Financijske agencije. |
|  |
| Za obračun izdataka za potrošnju kućanstava upotrijebljeni su podaci iz redovitih istraživanja Državnog zavoda za statistiku o prometu u trgovini na malo te o prometu u hotelima i restoranima. Izdaci za potrošnju na ostale usluge koje nisu obuhvaćene redovitim istraživanjima Državnog zavoda za statistiku izračunani su ekstrapoliranjem izdataka iz bazne godine upotrebom indeksa obujma iz proizvodnog pristupa i odgovarajućih indeksa troškova života sve do četvrtog tromjesečja 2003. Od prvog tromjesečja 2004. za tu se svrhu upotrebljavaju odgovarajući podindeksi indeksa potrošačkih cijena. |
|  |
| Podaci o izdacima za finalnu potrošnju države te podaci o izdacima za finalnu potrošnju neprofitnih ustanova koje služe kućanstvima (NPUSK) izračunani su na osnovi tromjesečnih statističkih istraživanja o prihodima i rashodima proračuna i proračunskih korisnika i neprofitnih organizacija te na osnovi podataka Ministarstva financija za opću državu. Razlika između obračunskog načela i načela plaćanja procijenjena je te su konačni rezultati izraženi prema obračunskom načelu. |
|  |
| Bruto investicije u fiksni kapital obračunane su s pomoću metode robnih tokova upotrebom podataka o proizvodnji i uvozu kapitalne opreme te podataka o graditeljstvu. |
|  |
| Promjena zaliha obračunana je na osnovi podataka iz tromjesečnog istraživanja o rezultatima poslovanja poduzetnika do četvrtog tromjesečja 2012. U tromjesečjima poslije 2012. promjena zaliha obračunana je na osnovi podataka Državnog zavoda za statistiku o zalihama. U toj kategoriji iskazana je i statistička diskrepancija (razlika u obračunu BDP-a prema proizvodnoj i rashodnoj metodi). |
|  |
| Primjenom Priručnika za platnu bilancu (BPM6) došlo je do sljedećih promjena na tekućem računu platne bilance: |
| Podaci o uvozu i izvozu robe obuhvaćaju samo robu kod koje dolazi do promjene vlasništva između rezidenta i nerezidenata. Drugim riječima, roba koja se uvozi i izvozi radi dorade, obrade ili oplemenjivanja nije više predmet robne razmjene u platnoj bilanci. Račun usluga prema priručniku BPM6 obuhvaća proizvođačke usluge na robi koja je u tuđem vlasništvu (usluge dorade, obrade i oplemenjivanja). Zaključno, u platnu bilancu uključuje se samo neto vrijednost usluge koja podrazumijeva naknadu koja se veže za doradu, a ne i vrijednost dorađene robe. |
|  |
| Preprodaja robe primjenom priručnika BPM6 prikazuje se na bruto načelu u sklopu računa roba, kao zasebna stavka. Uključuje vrijednost robe kojom se trguje, a koja ne prelazi carinsku granicu zemlje trgovca, već se kupuje, a zatim prodaje negdje u inozemstvu. Tako se kupnja robe prikazuje kao negativan izvoz zemlje u kojoj je trgovac rezident, a prodaja robe kao izvoz s pozitivnim predznakom. Preprodaja robe iskazuje se po transakcijskim cijenama, a ne po FOB vrijednosti, i to samo u zemlji čiji je trgovac rezident. |
|  |
| Popravci robe više nisu dio uvoza i izvoza roba, već postaju dijelom računa usluga. |
|  |
| Kod financijskih usluga novost koju donosi priručnik BPM6 jest uključivanje posredno mjerene naknade za uslugu financijskog posredovanja (Usluge financijskog posredovanja indirektno mjerene - UFPIM), što znači da se jedan dio dohotka od ulaganja reklasificira iz Primarnog dohotka na Usluge. |
|  |
| **2. Stalne cijene** |
|  |
| Pojedine su sastavnice BDP-a prema rashodnoj metodi u stalnim cijenama obračunane deflacioniranjem podataka u tekućim tržišnim cijenama upotrebom indeksa cijena u cijenama prethodne godine. |
|  |
| Izdaci za potrošnju kućanstava u stalnim cijenama izračunani su upotrebom odgovarajućih podindeksa indeksa potrošačkih cijena. |
|  |
| U izdacima za državnu potrošnju i izdacima za potrošnju neprofitnih ustanova koje služe kućanstvima primijenjena je pretpostavka konstantne produktivnosti. Stoga su indeksi nadnica i plaća u stalnim cijenama izračunani dijeljenjem tekućih izdataka s indeksom broja zaposlenih. Izdaci za ostala dobra i usluge deflacionirani su odgovarajućim podindeksima indeksa potrošačkih cijena i indeksima cijena industrijskih proizvoda pri proizvođačima. |
|  |
| Bruto investicije u fiksni kapital deflacionirane su indeksima cijena domaćih i uvoznih kapitalnih dobara te implicitnim deflatorom za graditeljstvo s proizvodne strane. |
|  |
| Promjena zaliha gotovih proizvoda i proizvodnje u tijeku deflacionirana je indeksom cijena industrijskih proizvoda pri proizvođačima. Promjena zaliha sirovina i materijala deflacionirana je indeksima cijena industrijskih proizvoda pri proizvođačima i indeksima uvoznih cijena za sirovine i materijal. Za deflacioniranje promjena zaliha trgovačke robe upotrijebljeni su odgovarajući indeksi potrošačkih cijena. |
|  |
| Izvoz roba deflacioniran je indeksima proizvođačkih cijena industrije na nedomaćem tržištu i indeksima jedinične vrijednosti Fisherova tipa. Uvoz roba deflacioniran je indeksima proizvođačkih cijena industrije na nedomaćem tržištu zemalja partnera i indeksima jedinične vrijednosti Fisherova tipa. |
|  |
| Izvoz usluga deflacioniran je odgovarajućim indeksima cijena na domaćem tržištu. Uvoz usluga deflacioniran je odgovarajućim indeksima cijena najvažnijih trgovačkih partnera. |
|  |
|  |
| **Proizvodna metoda** |
|  |
| **1. Tekuće cijene** |
|  |
| Obračun BDV-a u tekućim cijenama temelji se na podacima iz redovitih istraživanja Državnog zavoda za statistiku, Hrvatske narodne banke, Hrvatske agencije za nadzor financijskih usluga, Hrvatske regulatorne agencije za mrežne djelatnosti i Hrvatskog zavoda za mirovinsko osiguranje. |
|  |
| Osim gore navedenih izvora podatka, za izračun BDV-a služe i podaci Porezne uprave o oporezivim i neoporezivim isporukama. Podaci su dostupni iz deklaracija poreza na dodanu vrijednost (PDV) kojima poduzetnici prijavljuju porezne obveze mjesečno i tromjesečno. Podaci se prikupljaju odvojeno za pravne i fizičke osobe. Obračun za svaku skupinu napravljen je na razini dviju znamenaka NKD-a 2007. |
|  |
| Podaci o porezima i subvencijama na proizvode temelje se na podacima Ministarstva financija. |
|  |
| BDP u tržišnim cijenama dobije se kad se BDV-u u bazičnim cijenama dodaju porezi na proizvode umanjeni za subvencije na proizvode. |
|  |
|  |
| **2. Stalne cijene** |
|  |
| Obračun BDV-a iskazan je u stalnim cijenama prethodne godine te u stalnim cijenama referentne godine (2010. = 100). |
|  |
| Pri obračunu u stalnim cijenama upotrijebljeni su različiti pokazatelji iz redovitih istraživanja Državnog zavoda za statistiku kao i podaci drugih institucija. Odgovarajući indeksi obujma upotrijebljeni su za obračun podataka u stalnim cijenama za djelatnosti poljoprivrede, šumarstva i ribarstva, industrijske proizvodnje, graditeljstva, trgovine, ugostiteljstva, transporta, komunikacija i financijskih djelatnosti. Obračun je izveden na razini dviju i triju znamenaka NKD-a 2007. |
|  |
| Za većinu ostalih uslužnih djelatnosti upotrijebljen je pokazatelj inputa (u pravilu broj zaposlenih). Obračun je izveden na razini četiriju znamenaka NKD-a 2007. |

|  |  |
| --- | --- |
| **Kratice** | |
|  |  |
| BDP | bruto domaći proizvod |
| BDV | bruto dodana vrijednost |
| BPM6 | priručnik za statistiku platne bilance 6 |
| CPC | Glavna klasifikacija proizvoda |
| COICOP | Klasifikacija osobne potrošnje prema namjeni |
| ESA 2010 | Europski sustav nacionalnih i regionalnih računa 2010. |
| Eurostat | Statistički ured Europske unije |
| FOB | franko brod |
| NACE | Statistička klasifikacija ekonomskih djelatnosti u Europskoj zajednici |
| NKD 2007. | Nacionalna klasifikacija djelatnosti, verzija 2007. |
| NPUSK | neprofitne ustanove koje služe kućanstvima |
| PDV | porez na dodanu vrijednost |
| PRODCOM | proizvodnja u Zajednici |
| SMTK | Standardna međunarodna trgovinska klasifikacija |
| UFPIM | usluge financijskog posredovanja indirektno mjerene |